AB lig die sluier op Wêreldbeker-dramaAB de Villiers se aggressiewe en innoverende spel kon baie vir die Proteas beteken het. Foto: Cricinfo. Waarskynlik die opwindendste kolwer wat Suid-Afrika nie nét in die moderne era nie, maar dalk ook in die geskiedenis van die sport opgelewer het, het die sluier gelig op die Wêreldbeker-drama wat in die Proteakamp afgespeel het. AB de Villiers het op sy amptelike Twitter-rekening sy weergawe van die gebeure gegee. ’n Media-bom het pas ná die Proteas se derde agtereenvolgende nederlaag in die toernooi (teen Indië) gebars toe ESPN Cricinfo berig het dat De Villiers homself op die vooraand van die internasionale skouspel vir die Proteas beskikbaar gestel het. Hy het reeds in Mei 2018 sy uittrede uit internasionale krieket aangekondig. Nodeloos om te sê het krieketliefhebbers nie net vir Krieket Suid-Afrika veroordeel omdat hulle nie vir De Villiers saam na Engeland geneem het nie, maar ook die 35-jarige superster, omdat hulle gevoel het dat hy sy brood aan beide kante gebotter wou hê. “Nou dat die Proteas se Wêreldbeker-veldtog iets van die verlede is, wil ek graag op die onregverdige kritiek reageer,” het De Villiers getwiet. Volgens hom het hy uit internasionale krieket getree omdat hy meer tyd saam met sy vrou en jong seuns wou spandeer. “Party mense het gevoel dat ek vir die geld uitgetree het, maar dit is nie waar nie. In werklikheid het ek al baie aanbiedinge van die hand gewys. Sodoende het ek my tyd weg van die huis van agt maande, na net meer as drie maande gesny.” Hy skryf dat daar geen kontak tussen hom en Krieket Suid-Afrika was nie: Hy het hulle nie gebel nie, en hulle het op hul beurt nie hom gekontak nie. “Ek het my besluit gemaak en die Proteas het aanbeweeg. Hulle het sukses onder die bekwame leiding van [afrigter] Ottis Gibson en die uitstekende kapteinskap van Faf du Plessis gesmaak. Ek en Faf is sedert ons skooldae (by Affies in Pretoria) al goeie vriende en twee dae voor die WB-span aangekondig is, het ek hom vir ’n geselsie gekontak.” De Villiers het goed in die Indiese Premierliga vertoon en hy het aan Du Plessis gesê dat hy vir die Proteas beskikbaar sal wees as hy benodig word. Maar nét as hy benodig word. “Ek het hoegenaamd geen vereistes gehad nie. Ek het beslis nie myself in die span probeer forseer nie en het nie verwag om gekies te word nie.” Hy het bygevoeg dat hy in dié stadium van sy lewe meer tyd saam met sy gesin wil spandeer en in T20-toernooie reg oor die wêreld, sowel as in Suid-Afrika, wil speel. “Ek is ongelooflik trots om nie net vir my land te speel nie, maar hulle ook aan te voer. My verhouding met die Protea-spelers bly so sterk soos altyd en ek sal altyd beskikbaar wees met hulp en ondersteuning.” De Villiers hou die rekord vir die vinnigste honderdtal, sowel as honderd-en-vyftig-tal in eendagkrieket.